ต่างชาติบุกหุ้น-ตราสารหนี้
นักลงทุนต่างชาติหายตกใจมาตรการแก้เงินบาทแข็ง ตะลุยซื้อหุ้นตราสารหนี้ก้อนโตระลอกใหม่
19 ส.ค. 2554

นักลงทุนต่างชาติหายตกใจมาตรการแก้เงินบาทแข็ง ตะลุยซื้อหุ้นตราสารหนี้ก้อนโตระลอกใหม่ 
หุ้นไทยวิ่งฉิวแรงแซงหน้าตลาดเอเชียอื่น นักลงทุนต่างชาติเฮโลขนเงินเข้ามาซื้อหนักมือถึง 3,609 ล้านบาท ผลักดันให้ดัชนีหุ้นปิดที่จุดสูงสุดของวัน 937.21 จุด พุ่งขึ้น 14.15 จุด หรือ 1.53% แต่มูลค่าการซื้อขายยังบางตา 32,541 ล้านบาท นอกจากนี้เงินต่างชาติยังเข้าซื้อตราสารหนี้กว่า 3,796 ล้านบาท ทำให้เงินบาทแข็งค่าต่อเนื่อง ปิดที่ระดับ 30.73/75 บาทต่อเหรียญสหรัฐ 
นายพิชัย เลิศสุพงศ์กิจ ผู้อำนวยการฝ่ายอาวุโส บริษัทหลักทรัพย์ ธนชาต เปิดเผยว่า ดัชนีหุ้นที่พุ่งขึ้นแรงนับว่าพลิกล็อกและผิดไปจากที่ประเมินว่าตลาดน่าจะใช้เวลาในการพักฐานประมาณ 1 เดือน  เป็นเพราะเงินลงทุนจากต่างประเทศยังคงไหลเข้ามามาก
อย่างไรก็ตาม ตลาดหุ้นจะเป็นสัญญาณซื้อ ก็ต่อเมื่อดัชนีสามารถผ่านจุดสูงสุดรอบนี้บริเวณ 944 จุด ไปได้ แม้ว่าวันที่ 21 ก.ย.ที่ผ่านมา มีหุ้นหลายตัวเห็นสัญญาณซื้อแล้ว เช่น บริษัท ปูนซิเมนต์ไทย ( SCC) และบริษัท เจริญโภคภัณฑ์อาหาร (CPF)
“นักลงทุนต่างชาติเลิกกังวลเกี่ยวกับมาตรการดูแลเงินทุนไหลเข้า ทำให้ตลาดหุ้นดูดีขึ้นมาก” นายพิชัย กล่าว
สำหรับการเลือกซื้อหุ้นรอบนี้ นายพิชัย กล่าวว่า หุ้นบริษัท ปตท. (PTT) ถูกมาก ที่ผ่านมาราคาปรับขึ้นไม่ได้ เพราะบริษัทและบริษัทในเครือมีข่าวลบรุมเร้ามาตลอดทาง ซึ่งหากไม่นับว่ามูลค่าของบริษัทในกลุ่มทุกตัว คิดเฉพาะมูลค่าหลักทรัพย์ตามราคาตลาดของ ปตท. ราคาตอนนี้ซื้อขายเพียงพี/อี 4 เท่า เท่านั้น 
“หุ้น PTT ที่ร่วงลงไปถึง 281 บาท ก่อนดีดกลับมาบวก 3 บาท ปิดที่ 287 บาท เป็นการอ่อนตัวลงตามหุ้น ปตท. สำรวจและผลิตปิโตรเลียม หรือ PTTEP ไม่ใช่ตกใจเรื่องนายกรัฐมนตรีเบรกการซื้อกิจการคาร์ฟูร์ ปตท.ไม่กระเทือนเพราะคาร์ฟูร์เล็กมากเทียบกับธุรกิจพลังงาน” นายพิชัย กล่าว
มาร์เก็ตติง กล่าวว่า ตลาดหุ้นยังมีโอกาสปรับตัวขึ้นต่อ หากไม่มีข่าวร้ายจากการประชุมของธนาคารกลางสหรัฐ (เฟด) โดยคาดว่าแรงซื้อของนักลงทุนต่างชาติจะยังเข้ามาต่อเนื่อง เพราะตลาดฟันธงว่าธนาคารแห่งประเทศไทย (ธปท.) รวมถึงกระทรวงการคลัง คงไม่กล้าตัดสินใจออกมาตรการรุนแรงอะไรมาสกัดเงินลงทุนของต่างชาติ หลังจากที่เปิดให้เงินเข้าเสรีมานาน ถ้าหากออกมาสกัดก็เป็นการดำเนินนโยบายถอยหลังเข้าคลองและจะเป็นผลเสียมากกว่า 
นอกจากนี้ มาตรการที่จะออกมาดูแลหรือชะลอการแข็งค่าของเงินบาทตามที่มีข่าวออกมานั้น ก็เป็นเรื่องเล็กน้อยมาก และการส่งสัญญาณการเดินหน้าปรับขึ้นดอกเบี้ยนโยบายของ ธปท. เพื่อดูแลเงินเฟ้อที่มีแนวโน้มเพิ่มสูงขึ้น จึงน่าจะเป็นเหตุผลหนึ่งที่ดึงดูดให้เงินทุนไหลเข้ามาลงทุนในประเทศไทยมากยิ่งขึ้น
ด้านนางสมฤดี ชัยมงคล ผู้ช่วยประธานเจ้าหน้าที่บริหารการเงิน บริษัท บ้านปู (BANPU) กล่าวว่า บริษัทย่อยคือ Banpu Minerals (Singapore) Pte. Ltd. (BMS) ได้เข้าซื้อหุ้นของบริษัท Centennial Coal เท่ากับ 53.73% คิดเป็นจำนวนทั้งสิ้น 215.24 ล้านหุ้น ณ วันที่ 21 ก.ย. 2553 แบ่งเป็นหุ้นของ BMS จำนวน 38.05% และเป็นการตอบรับของ Institutional Acceptance Facility(IAF) จำนวน 61,957187 หุ้น คิดเป็น 15.68% 
ปัจจุบัน BMS กำลังทำคำเสนอซื้อหุ้น Centennial Coal ในออสเตรเลีย ในราคา 6.20 เหรียญออสเตรเลียต่อหุ้น โดยต้องรับซื้ออย่างน้อย 50.1% รวมกับที่ถืออยู่เดิม 19.9% ดีลนี้จึงจะสำเร็จ